b"\n_START_ARTICLE_\nSilas og den sorte hoppe\n_START_PARAGRAPH_\nSilas og den sorte hoppe er f\xc3\xb8rste bind i en serie af romaner for b\xc3\xb8rn skrevet af den danske forfatter Cecil B\xc3\xb8dker. Bogen udkom i 1967 og blev efterfulgt af yderligere tretten romaner om Silas.\n_START_SECTION_\nHandlingen\n_START_PARAGRAPH_\nSeriens univers er et ubestemmeligt sted i verden og et uklart sted i tiden, men formodentlig et stykke tilbage i historien. Silas er en halvstor, selvst\xc3\xa6ndig dreng, der i romanens begyndelse er stukket af fra den g\xc3\xb8glertrup, han og hans mor har rejst med. Silas stak af, fordi han var utilfreds med m\xc3\xa5den, et par af g\xc3\xb8glerne behandlede ham p\xc3\xa5._NEWLINE_Han driver ned ad floden p\xc3\xa5 en b\xc3\xa5d, han fandt, og driver i land ud for en hestehandler, som \xc3\xb8jner muligheden for billig arbejdskraft. Imidlertid vinder Silas en sort hoppe fra ham i et v\xc3\xa6ddem\xc3\xa5l, og Silas stikker endnu engang af, denne gang fra den fort\xc3\xb8rnede hestehandler._NEWLINE_P\xc3\xa5 sin videre f\xc3\xa6rd kommer Silas flere gange i vanskeligheder, ikke mindst fordi mange af dem, han m\xc3\xb8der, f\xc3\xa5r lyst til at narre hoppen fra ham. Det lykkes ogs\xc3\xa5 for en bonde, der drikker Silas fuld, og derp\xc3\xa5 g\xc3\xa5r Silas i gang med at generhverve hoppen. Undervejs m\xc3\xb8der han den halte dreng Ben-Godik, lige som han igen m\xc3\xb8der g\xc3\xb8glertruppen med hans mor. Handlingen kulminerer i en auktion over Silas' hoppe.\n_START_SECTION_\nOm bogen\n_START_PARAGRAPH_\nCecil B\xc3\xb8dker debuterede i 1955 som digter og havde indtil Silas og den sorte hoppe udelukkende skrevet sk\xc3\xb8nlitteratur for voksne. Imidlertid havde mange af hendes v\xc3\xa6rker kredset om temaer som barnelivet samt forbindelsen mellem myter og virkeligheden. Springet var derfor ikke s\xc3\xa5 voldsomt, da hun begyndte at skrive b\xc3\xb8rneb\xc3\xb8ger. I seriens begyndelse er temaet mest sammenst\xc3\xb8det mellem b\xc3\xb8rnenes uskyldige dr\xc3\xb8mme og de voksnes barske realiteter og gr\xc3\xa5dighed._NEWLINE_Bogen blev en stor succes og gav B\xc3\xb8dker mod p\xc3\xa5 at skrive fler b\xc3\xb8ger om Silas. Der blev lavet en tysk tv-serie over serien i seks afsnit i 1981. Bogen er optaget i Kulturkanonen fra 2006 i b\xc3\xb8rnekulturdelen."